Yhteisöjen tuomioistuimen tuomio (kolmas jaosto) 28 päivänä marraskuuta 2002. - Euroopan yhteisöjen komissio vastaan Espanjan kuningaskunta. - Jäsenyysvelvoitteiden noudattamatta jättäminen - Direktiivi 97/55/EY - Vertaileva mainonta - Direktiivin määräajassa tapahtuvan täytäntöönpanon laiminlyönti. - Asia C-392/01.



Oikeustapauskokoelma 2002 sivu I-11111



Asianosaiset

Tuomion perustelut

Päätökset oikeudenkäyntikuluista

Päätöksen päätösosa



Avainsanat

1. Jäsenyysvelvoitteiden noudattamatta jättämistä koskeva kanne - Yhteisöjen tuomioistuimen arviointi siitä, onko kanne perusteltu - Huomioon otettava tilanne - Tilanne perustellussa lausunnossa asetetun määräajan päättyessä

(EY 226 artikla)

2. Jäsenvaltiot - Velvoitteet - Direktiivien täytäntöönpano - Jäsenyysvelvoitteiden noudattamatta jättäminen - Sisäiseen oikeusjärjestykseen liittyviä perusteluja ei voida hyväksyä

(EY 226 artikla)

Asianosaiset

Asiassa C-392/01,

Euroopan yhteisöjen komissio, asiamiehenään I. Martínez del Peral, prosessiosoite Luxemburgissa,

kantajana,

vastaan

Espanjan kuningaskunta, asiamiehenään L. Fraguas Gadea, prosessiosoite Luxemburgissa,

vastaajana,

jossa kantaja vaatii yhteisöjen tuomioistuinta toteamaan, että koska Espanjan kuningaskunta ei ole antanut harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetun Euroopan parlamentin ja neuvoston direktiivin 97/55/EY (EYVL L 290, s. 18) noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle, se ei ole noudattanut kyseisen direktiivin mukaisia velvoitteitaan,

YHTEISÖJEN TUOMIOISTUIN

(kolmas jaosto),

toimien kokoonpanossa: jaoston puheenjohtaja J.-P. Puissochet, sekä tuomarit C. Gulmann ja J. N. Cunha Rodrigues (esittelevä tuomari),

julkisasiamies: C. Stix-Hackl,

kirjaaja: R. Grass,

ottaen huomioon esittelevän tuomarin kertomuksen,

kuultuaan julkisasiamiehen 10.10.2002 pidetyssä istunnossa esittämän ratkaisuehdotuksen,

on antanut seuraavan

tuomion

Tuomion perustelut

1 Euroopan yhteisöjen komissio on nostanut EY 226 artiklan nojalla kanteen, joka on saapunut yhteisöjen tuomioistuimeen 9.10.2001 ja jossa yhteisöjen tuomioistuinta vaaditaan toteamaan, että koska Espanjan kuningaskunta ei ole antanut harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetun Euroopan parlamentin ja neuvoston direktiivin 97/55/EY (EYVL L 290, s. 18) noudattamisen edellyttämiä lakeja, asetuksia ja hallinnollisia määräyksiä tai ainakaan ilmoittanut niistä komissiolle, se ei ole noudattanut kyseisen direktiivin mukaisia velvoitteitaan.

Asiaa koskevat oikeussäännöt

2 Direktiivin 97/55/EY 3 artiklan 1 kohdan mukaan jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan viimeistään 30 kuukauden kuluttua sen julkaisemisesta Euroopan yhteisöjen virallisessa lehdessä ja ilmoitettava tästä komissiolle viipymättä.

3 Koska direktiivi 97/55/EY on julkaistu Euroopan yhteisöjen virallisessa lehdessä 23.10.1997, määräaika sen täytäntöönpanolle päättyi 23.4.2000.

Oikeudenkäyntiä edeltänyt menettely

4 Koska komissio ei ollut 8.8.2000 saanut ilmoitusta direktiivin 97/55/EY täytäntöönpanoa koskevista kansallisista toimista, se antoi Espanjan kuningaskunnalle EY 226 artiklassa säädetyn menettelyn mukaisesti virallisen huomautuksen, jossa se kehotti tätä esittämään huomautuksensa kahden kuukauden määräajassa huomautuksen saamisesta.

5 Koska kyseinen määräaika umpeutui komission saamatta vastausta, tämä antoi kirjeellä 9.3.2001 Espanjan kuningaskunnalle perustellun lausunnon, jossa kehotettiin ryhtymään tarvittaviin toimiin direktiivin 97/55/EY noudattamiseksi kahden kuukauden määräajassa lausunnon antamisesta.

6 Espanjan viranomaiset vastasivat kirjeessään 25.6.2001 perusteltuun lausuntoon ja ilmoittivat, että toimet direktiivin 97/55/EY täytäntöönpanemiseksi kansallisessa oikeusjärjestyksessä jatkuivat.

7 Koska komissio ei saanut mitään tietoa, jonka perusteella se olisi voinut päätellä, että direktiivin 97/55/EY täytäntöönpanevat säännökset lopullisessa muodossa oli annettu, se päätti nostaa nyt käsiteltävänä olevan kanteen.

Jäsenyysvelvoitteiden noudattamatta jättäminen

8 Espanjan kuningaskunta ei kiistä jäsenyysvelvoitteiden noudattamatta jättämistä, josta sitä syytetään. Se tyytyy huomauttamaan, että direktiivin 97/55/EY täytäntöönpanevat säännökset ovat annettavana. Hallitus on sen mukaan hyväksynyt lakiesityksen, joka on lähetetty eduskunnalle, mikä muodostaa ensimmäisen vaiheen lainsäädäntömenettelyssä täytäntöönpanosäännösten antamiseksi.

9 Tältä osin on riittävää todeta, että vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se oli perustellussa lausunnossa asetetun määräajan päättyessä (ks. asia C-148/00, komissio v. Italia, tuomio 6.12.2001, Kok. 2001, s. I-9823, 7 kohta), eikä jäsenvaltio voi sisäisen oikeusjärjestyksensä oikeussääntöihin, toimintatapoihin tai tilaan vetoamalla perustella sitä, ettei se ole säädetyssä määräajassa saattanut direktiiviä osaksi kansallista oikeutta (ks. asia C-276/98, komissio v. Portugali, tuomio 8.3.2001, Kok. 2001, s. I-1699, 20 kohta).

10 Koska direktiiviä 97/55/EY ei ole pantu täytäntöön perustellussa lausunnossa asetetussa määräajassa, komission nostamaa kannetta on pidettävä perusteltuna.

11 Tämän johdosta on todettava, että koska Espanjan kuningaskunta ei ole määräajassa antanut direktiivin 97/55/EY noudattamisen edellyttämiä lakeja, asetuksia ja hallinnollisia määräyksiä, se ei ole noudattanut kyseisen direktiivin mukaisia velvoitteitaan.

Päätökset oikeudenkäyntikuluista

Oikeudenkäyntikulut

12 Yhteisöjen tuomioistuimen työjärjestyksen 69 artiklan 2 kohdan mukaan asianosainen, joka häviää asian, velvoitetaan korvaamaan oikeudenkäyntikulut, jos vastapuoli on sitä vaatinut. Koska komissio on vaatinut Espanjan kuningaskunnan velvoittamista korvaamaan oikeudenkäyntikulut ja koska tämä on hävinnyt asian, Espanjan kuningaskunta on velvoitettava korvaamaan oikeudenkäyntikulut.

Päätöksen päätösosa

Näillä perusteilla

YHTEISÖJEN TUOMIOISTUIN

(kolmas jaosto)

on antanut seuraavan tuomiolauselman:

1) Koska Espanjan kuningaskunta ei ole määräajassa antanut harhaanjohtavaa mainontaa koskevan direktiivin 84/450/ETY muuttamisesta sisällyttämällä siihen vertaileva mainonta 6 päivänä lokakuuta 1997 annetun Euroopan parlamentin ja neuvoston direktiivin 97/55/EY noudattamisen edellyttämiä lakeja, asetuksia ja hallinnollisia määräyksiä, se ei ole noudattanut kyseisen direktiivin mukaisia velvoitteitaan.

2) Espanjan kuningaskunta velvoitetaan korvaamaan oikeudenkäyntikulut.